Viešosios  įstaigos Gamtosaugos projektų vystymo fondo direktoriaus Sauliaus Skujos straipsnis apie jūrinius erelius ir apsaugos projektą bei apie jų vykdomus darbus Kėdainių rajone.
Apie jūrinius erelius kalbėtasi su projekto koordinatoriais Deiviu Dementavičiumi ir Sauliumi Rumbučiu.
Jūriniai ereliai Lietuvoje ir Kėdainių rajono savivaldybėje
Nuo 2003 metų VšĮ Gamtosaugos projektų vystymo fondas (GPVF) pradėjo ir jau šešioliktus metus vykdo jūrinių erelių apsaugos projektą Lietuvoje. Jo metu pagerėjo šios rūšies ištirtumas šalyje, taikomos įvairios šios paukščių rūšies apsaugos priemonės, visuomenės švietimas. Dalyvaujama tarptautinėje jūrinių erelių žiedavimo spalvotais žiedais programoje. Pagal šią programą spalvotais žiedais lizduose žieduojami dar neskraidantys jūrinių erelių jaunikliai. Žiedavimas spalvotais žiedais yra efektyvus bei pigiausias būdas nustatyti jūrinių erelių amžių, migracijos kelius, žiemojimo vietas, paukščių lytinės brandos amžių bei perėjimo teritorijų pasirinkimą, jauniklių dispersiją, populiacijų struktūrą, paukščių mirties priežastis, elgseną ir kt. Šalyje iki 2018 metų spalvotais žiedais apžieduota per 900 šių erelių jauniklių. Jūriniai ereliai yra sėslūs, klajojantys ar artimi migrantai. Lietuvoje žieduoti šių erelių jaunikliai dažniausiai aptinkami gretimose valstybėse ir tik vienas kitas paukštis nuskrenda toliau. Per visą jūrinių erelių žiedavimo spalvotais žiedais programos laikotarpį gauta per 250 pranešimų apie Lietuvoje žieduotus, o taip pat užsienyje žieduotus ir mūsų šalyje aptiktus šiuos paukščius. Daugiausiai mūsų šalyje apžieduotų erelių čia ir aptikta. Lietuvoje stebėti iš Estijos, Suomijos, Lenkijos, Latvijos, Vokietijos atskridę paukščiai. Gauta pranešimų apie mūsų šalyje žieduotus erelių jauniklius aptiktus kitose šalyse: Lenkijoje, Vokietijoje, Ukrainoje, Rusijoje, Estijoje, Latvijoje, Vengrijoje, Austrijoje. Iš visų mums žinomų Lietuvoje žieduotų jūrinių erelių aptikimo atvejų, toliausiai nuskridęs paukštis aptiktas Rusijoje, netoli Vologdos. Šilutės rajone 2009 metais lizde apžieduotas šių erelių jauniklis jau rugpjūčio mėnesio pabaigoje aptiktas už 1085 km nuo gimtojo lizdo. Žieduojant nustatyta, kad seniausias Europoje laisvėje gyvenęs jūrinis erelis sulaukė 42 metų amžiaus. Lietuvoje išaugęs jūrinis erelis laisvėje stebėtas sulaukęs 19 metų amžiaus.
Pirma perinti pora Kėdainių r. savivaldybės teritorijoje aptikta 1997 m. Lančiūnavos girininkijos miškuose. Pastaraisiais metais savivaldybės teritorijoje sutinkamos 3 perinčios  jūrinių erelių poros. Viena pora nuolat peri prie Kaplių žuvininkystės tvenkinių esančiuose miškuose. Antros poros lizdą 2017 metais netoli Bublių aptiko ir apie jį informavo Kėdainių girininkijos girininkas Petras Eigirdas. Trečią jūrinių erelių porą 2018 metais Šventybrasčio miške rado Akademijos gimnazijos direktorius Liudas Tauginas. Pagal tarptautinę programą jūrinių erelių jaunikliai yra žieduojami spalvotais žiedais. Kėdainių r. savivaldybėje per minėtą laikotarpį spalvotais žiedais apžieduoti 24 šių erelių jaunikliai. Gauti šeši pranešimai apie aptiktus žieduotus jūrinius erelius. Bogumilavos miške 2011 metų pavasarį žieduotas jūrinio erelio jauniklis tų pačių metų rudenį stebėtas Vengrijoje net už 970 km nuo gimtojo lizdo. Tai vienas toliausiai nuskridusių  Lietuvoje apžieduotų šios rūšies paukščių. Vienas pranešimas gautas iš Estijos, du iš Latvijos. Du Kėdainių r. savivaldybės teritorijoje apžieduoti erelių jaunikliai stebėti Lietuvoje: Rokiškio ir Švenčionių rajonuose.
Padėka. Norime padėkoti Kėdainių r. savivaldybei už paramą vykdant jūrinių erelių apsaugos projektą. Už bendradarbiavimą esame dėkingi savivaldybės žemės ūkio ir aplinkosaugos skyriaus vyriausiajai specialistei Alinai Melinauskienei, taip pat ir UAB Kaplių žuvys direktoriui Arvydui Šurkui.
	Kviečiame visus suinteresuotus asmenis pagal galimybes prisidėti prie mūsų vykdomo jūrinių erelių apsaugos projekto.
	


Apie jūrinį erelį

Jūrinis erelis (Haliaeetus albicilla) ‒ didžiausias Lietuvoje perintis plėšrusis paukštis, kurio išskleistų sparnų tarpugalis siekia 2,4 m. Gyvena miškuose prie jūros įlankų, didesnių upių, ežerų, žuvininkystės tvenkinių. Lizdus suka 11‒28 m aukštyje, medžiuose, augančiuose netoli atviros vietovės. Vidutinio dydžio lizdas yra 1,5 m pločio ir 1 m aukščio. Kiaušinius deda vasario pabaigoje ‒ kovą. Dažniausiai sudeda 2–3, rečiau 1 ar 4  baltus kiaušinius. Peri 34–46 dienas. Lizduose išauga 1–3 jaunikliai. Maždaug po 70‒90 dienų jie palieka lizdą. Žuvys ir vandens paukščiai – pagrindinis jūrinių erelių maistas. Kartais šie plėšrūnai medžioja ir žinduolius – ondatras, kiškius. Žiemą dažnai lesa dvėseną. Ši erelių rūšis saugoma tarptautiniu mastu. Įtraukta į Lietuvos Raudonąją knygą.

Tikėtina, kad jūriniai ereliai nebuvo nenustoję perėti Lietuvoje XX a. pradžioje ir viduryje, tačiau jų skaičius kaip ir visoje Europoje buvo gerokai sumažėjęs.  Gausėti šie ereliai pradėjo tik per paskutinį XX amžiaus dešimtmetį. Manoma, kad šis gausėjimas susijęs su jūrinių erelių apsaugos pakilimu Europos šalyse ir agresyvių pesticidų (tokių kaip DDT) nebenaudojimas žemės ūkyje.
Jūrinių erelių ir dabar tyko įvairios grėsmės, o jų kaltininkas dažniausiai yra žmogus. Cheminiai teršalai, su grobiu patekę į erelių organizmus tampa individų žūties priežastimi arba pasireiškia vėliau, kada paukščiai tampa nevaisingi, deda plono lukšto kiaušinius, kuriuos perintis paukštis tiesiog sutraiško. Be to,  šie paukščiai žūva neatsargiai nutūpę ant elektros stulpų nuo elektros iškrovos. Liūdniausia, kad jūriniai ereliai nukenčia ir nuo žmogaus rankos – jie virsta brakonierių trofėjais – iškamšomis. Akivaizdu, kad vis tik daugiausia žalos  jūrinių erelių populiacijai daro ūkinė veikla miškuose. Žiemos pabaigoje ar pavasarį vykdant miško darbus, išbaidomi perintys ereliai, pražūva jų dėtys. Iškirtus brandžius medynus, ereliai nebetenka geriausių vietų savo lizdams, todėl sukraudami lizdus prastuose medžių išsišakojimuose, greitai juos ir praranda: lizdai pasvyra arba visiškai išbyra.
Kiek šis paukštis dažnas mūsų šalyje? Lietuvos teritorijoje šios rūšies paukščiai aptinkami ištisus metus. Manoma, kad šalyje jūrinių erelių pradėjo gausėti nuo praeito šimtmečio pabaigos. Dabartinė jūrinių erelių populiacija yra apie 150‒170 teritorinių porų. Didžiausia perinčių erelių koncentracija yra šalies vakaruose Nemuno deltoje ir apie Kuršių marias, kur peri apie 25 % šalies populiacijos. Kitose šalies vietose peri pavienės poros. Jūrinis erelis rečiausiai sutinkamas šiaurės – vidurio Lietuvoje.
Kokiose vietose labiausiai mėgsta įsikurti? Gyvena įvairaus tipo ir dydžio miškuose, esančiuose šalia didesnių tinkamų medžioklei vandens telkinių. Mėgstamos buveinės – ramūs, nuošalūs didesnių miškų plotai prie žuvingų bei vandens paukščių gausių didesnių ežerų, lagūnų, žuvininkystės tvenkinių, dirbtinių vandens saugyklų, upių slėnių, jūros įlankų. Tačiau pasitaiko vis daugiau porų, kurios kuriasi agrariniame kraštovaizdyje esančiuose nedideliuose miškeliuose ar miškų pakraščiuose su aplink plytinčiais dirbamais laukais, plačiai išvystytu kelių tinklu.

Kur žiemoja? Žieduojant erelius nustatyta, kad suaugę ir užėmę lizdines teritorijas jūriniai ereliai prie jų ir žiemoja. Tačiau atšiauresnėmis žiemos sąlygomis, kai užšąla vandens telkiniai , tiek suaugę, tiek jauni mūsų šalyje likę žiemoti jūriniai ereliai laikosi prie neužšąlančių vandens telkinių. Didžiausios jų sankaupos (iki 30 individų) stebimos prie neužšąlančių properšų Kuršių mariose ir Baltijos jūros pakrantėse, o taip pat Nemune ties Kaunu, Drūkšių ežere.
Ar teisybė, kad poros išlieka kartu visą gyvenimą? Jūriniai ereliai yra monogamai. Susidarę pastovios poros gali egzistuoti daug metų jei nežūsta vienas iš poros narių. Poros nario žūties atveju išlikęs paukštis ieško naujo partnerio. Būna atvejų, kada likęs vienas poros narys susiranda kitą, kuris dar nėra pilnai subrendęs. Tuomet susidariusi pora laikosi savo veisimosi teritorijoje, krauna lizdus, bet neperi, o pradeda veistis tik partneriui pasiekus lytinę brandą.

Kiek metų gyvena? Jūriniai ereliai lytiškai subręsta 5-6 metų. Tada paukščiai pilnai įgauna suaugusio paukščio išvaizdą. Žieduojant nustatyta, kad patinai gali pradeti perėti sulaukę keturių metų, o patelės - kiek vyresnės.  Žiedavimu nustatyta, kad 36 metų laisvėje gyvenantis erelis dar gali perėti. Seniausias Europoje laisvėje gyvenęs jūrinis erelis sulaukė 42 metų.
Kaip atpažinti? Jūrinis erelis yra didžiausias iš visų Lietuvoje aptinkamų perinčių vanaginių paukščių. Suaugęs paukštis yra pilkai rudas. Dalis krūtinės, kaklas ir ypač galva daug šviesesni. Šios apdaro dalies spalva priklauso nuo amžiaus (senų paukščių galva gali būti net gelsvai balta). Dalis nugaros ir sparnų viršaus dengiamųjų plunksnų šviesiai pilkos – šviesesnės nei plasnojamosios. Uodega tampa balta pilnai įgavus suaugusio paukščio plunksninę dangą po 5–6 metų, tačiau kai kurių paukščių uodegos plunksnų galiukai išlieka tamsūs visą jų gyvenimą. Snapas stambus, gelsvas. Kojos geltonos, tvirtos, jų padas šiurkštus, pritaikytas slidžiai žuviai gaudyti. Pastaibis neplunksnotas. Skrendant kūno apačia atrodo tamsiai ruda su blyškesne galva, kaklu ir krūtinės viršumi bei balta, peršviečiama uodega. 
Jauniklių pūkinis apdaras tankus, pilkas ar pilkai rusvas. Apie mėnesio amžiaus jaunikliams pradeda dygti plunksnos. Visiškai apsiplunksnuoja palikdami lizdą po 70-80 dienų. Jauniklių plunksninis apdaras yra tamsiai rudos spalvos, išmargintos šviesiomis dėmėmis. Jų snapas, krūtinė, kaklas ir uodega tamsūs. Skrendančių sparnai ties pamatu yra siauresni nei viduryje, uodega atrodo ilgesnė nei suaugusių, jos plunksnos įvairiai tamsios, su baltom dėmėm. Keičiantis paukščių plunksninei dangai, snapas pamažu įgauna geltoną spalvą, galva, kaklas ir krūtinė šviesėja. Suaugusių paukščių išvaizdą įgauna po 5–6 metų.  Jūrinių erelių lyties pagal plunksnų dangą nustatyti negalima, bet patinai paprastai mažesni ir lengvesnio sudėjimo nei patelės. Jų snapas plonesnis, o galva apvalesnė. Patinų kūno masė yra apie 4 100 g, patelių – 5 500 g. Stambūs individai gali sverti ir 7 000–8 000 g. Kūno ilgis 78–102 cm. Išskleistų sparnų tarpugalis siekia 245 cm.
Kaip atrodo lizdas? Šių erelių lizdai yra stambiausi iš visų Lietuvoje perinčių plėšriųjų paukščių. Vidutiniškai lizdai būna apie 1,5 m skersmens bei 1 m aukščio. Nuo vėjų apsaugotose vietose sukrauti lizdai gali pasiekti 3–5 m aukštį ir 2,5 m skersmenį. Jų svoris gali siekti 600 kg ir daugiau. Tokie lizdai yra ilgaamžiai ir juose ereliai gali perėti daug metų. Jūriniai ereliai lizdo statybai naudoja įvairių medžių rūšių ir dydžio tiek sausas, tiek žalias medžių šakas. Jas paukščiai renka ar laužo nuo greta augančių medžių. Jei greta nėra tinkamų šakų ereliai gali nuskristi 1–1,5 km, o kartais ir toliau. Lizdo vidus (gūžta) dažniausiai kraunamas iš sausų ar žalių meldų, nendrių, šieno, samanų, vejos kuokštų. Jaunikliams lizduose augant suaugę paukščiai į lizdą atneša žalių medžių šakelių, gūžtos sudedamąja dalimi tampa ir maisto liekanos. Lizdą krauna abu poros nariai. Savo veisimosi teritorijoje erelių poros gali turėti 1–2, o kartais ir daugiau pakaitinių (atsarginių) lizdų.
Su kokiais paukščiais maišomas? Suaugusį paukštį lengva atpažinti pagal dydį, baltą uodegą, šviesią galvą su geltonu snapu. Jauni paukščiai, kurių apdaras yra tamsiai rudas, gali būti maišomi su kitų rūšių ereliais – kilniuoju, mažuoju ir didžiuoju ereliais rėksniais.
Kuo minta? Lietuvoje gyvenančių jūrinių erelių daugiau nei pusę (62 %) maisto raciono sudaro žuvys. Šių paukščių kojos pritaikytos slidžiai žuviai sučiupti. Dažniausiai į jų nagus pakliūva 0,5–2 kg karpiai, karšiai, lydekos, karosai, vėgėlės, lynai, kuojos. Prie jūros perintys ereliai sugauna ir jūrinių žuvų-vėjažuvių, plekšnių. Ereliai medžioja į vandens paviršių iškylančias sužeistas, sergančias, dūstančias, nugaišusias žuvis. Lizduose aptinkama ir atneštų žuvų nutrūkusių nuo žvejybinio valo. Paukščiai sudaro 36% erelių maisto. Į jų nagus dažniausiai pakliūna laukiai, įvairios antys, ausuotieji kragai, kirai. Rečiau sumedžioja pilkųjų garnių, žąsų,didžiųjų kormoranų, dančiasnapių, gandrų, gervių, kurapkų. Į erelių nagus pakliūna ir naminių paukščių – ančių, vištų, kalakutų. Šie ereliai neretai grobia iš lizdų kitų paukščių jauniklius – kranklių, kovų, suopių, pilkųjų garnių, didžiųjų kormoranų. Apie 2 % jūrinių erelių maisto sudaro žinduoliai. Daugiausiai lizduose aptinkama ondatrų. Pasitaiko, kad ereliai sumedžioja ir bebrų, stirnų ar šernų jauniklių, pilkųjų kiškių, lapių, naminių kačių, ežių, vandeninių žiurkių.
Kaip medžioja? Jūriniai ereliai medžioja dažniausiai sklandydami virš vandens telkinių ir stebėdami vandens paviršių. Pastebėję grobį gali plasnoti vietoje, bet dažniausiai išskleidę sparnus sustoja vietoje pasikliaudami oro srovėmis. Bandydami sugriebti auka smuktelna žemyn. Tokiu būdų ereliai dažniausiai gaudo žuvis. Žuvį griebia kojomis dažniausiai pilvu liesdami vandenį, o kartais ir pasinerdami po vandeniu. Medžiodami vandens paukščius jūriniai ereliai nutūpia į medį arti vandens telkinio ir laukia tinkamo momento. Taip jie kartais tupi net kelias valandas. Vėliau nusižiūrėję tinkamą auką ereliai staigiai puola. Kartais šie ereliai paukščius medžioja ore. Užskridę virš būrio ančių staigiai kyla į viršų, verčiasi per sparną ir pradeda vytis išsirinktą auką. Tokiu būdu pasireiškia šių paukščių vikrumas.

Ar reikalinga žmogaus pagalba? Ji būtina. Reikia šviesti visuomenę apie ereliams kylančias problemas ir jų sprendimo būdus. Svarbu žinoti, kokios vietos svarbios erelių perėjimui, migravimui, žiemojimui, kad tas vietas galima būtų apsaugoti. Galima kelti dirbtinius lizdus. Sunkesnėmis žiemomis galimas papildomas erelių maitinimas. 

Kaip ir kur įrengti maitinimo vietas? Papildomas erelių maitinimas žiemą yra viena iš jūrinių erelių apsaugos priemonių. Maitinant erelius žuvimi arba gyvulių skerdiena paukščiai nebadauja ir geriau pasiruošia perėjimo sezonui, ir jų reprodukcijos sėkmė būna didesnė. Švedijoje, papildomo maitinimo aikštelėse, per žiemą sušeriama apie 150 tonų kiaulienos. Danijoje nustoję perėti jūriniai ereliai dėl papildomo maitinimo vėl sugrįžo į senąsias vietas. Lietuvoje jūriniai ereliai buvo papildomai maitinami žiemą. 2003– 007 metais 10 maitinimo aikštelių, įrengtų įvairiose šalies vietose ereliams buvo pateikta per 3500 kg paukštienos atliekų, žuvies, kiaulių skerdienos. Tokiose maitinimo aikštelėse susirinkdavo nuo 1 iki 20 įvairaus amžiaus šių paukščių. Didžiausias besimaitinančių jūrinių erelių skaičius stebėtas Nemuno deltoje. Vienu metu prie grobo buvo susirinkę 25 ereliai.
Nemažai miško savininkų turi ir ūkiniu požiūriu nenaudojamų miško masyvų (I ir II grupės miškai) ar kaip nors galima būtų įrengti dirbtinius lizdus ir taip prisivilioti šį paukštį į savo mišką? Kaip įrengti dirbtinius lizdus, kokia tikimybė, kad šis paukštis apsigyvens tokiame lizde (praktinė patirtis)? Projekto metu esame iškėlę per 100 dirbtinių lizdų. Iš jų 20 % lizdų ereliai peri ar ruošiasi perėti. Dirbtinis lizdas daromas panašaus dydžio kaip baltajam gandrui. Jis keliamas medyje 20‒30 m aukštyje. Tai pavojingas darbas, todėl jį atlikti turėtų tik specialistai su atitinkama įranga. Ne mažiau svarbu - lizdo vietos parinkimas. Šis erelis bet kur neperės, todėl vėl reikalinga specialisto konsultacija.
Kaip miško savininkai ir valdytojai galėtų prisidėti prie jūrinio erelio apsaugos? Savininkams ir valdytojams svarbu žinoti, kokias vertybes turi savo plotuose ir apie jas informuoti atitinkamas aplinkosaugines ir mokslo institucijas. Radus stambų lizdą ir įtarus, kad jis priklauso jūriniam ereliui, tą informaciją galima perduoti Gamtosaugos projektų vystymo fondui elektroniniu paštu: info@eagles.lt 
Daugiau informacijos apie jūrinių erelių projektų galima rasti tinklalapyje: https://www.padekime-ereliams.lt/
